RÅDETS FORORDNING (EF) Nr. 2496/97 af 11. december 1997 om indførelse af en endelig antidumpingtold på importen af silicium med oprindelse i Folkerepublikken Kina

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 9, 11 og 23,

under henvisning til forslag forelagt af Kommissionen efter høring af Det Rådgivende Udvalg, og

ud fra følgende betragtninger:

A. PROCEDURE

1. Gældende foranstaltninger

(1) Rådet indførte ved forordning (EØF) nr. 2200/90 (2) en endelig antidumpingtold på importen af silicium med oprindelse i Folkerepublikken Kina (i det følgende benævnt »Kina«). Efter en klage indgivet af erhvervsgrenen i Fællesskabet og Kommissionens efterfølgende undersøgelse konkluderede Rådet i forordning (EØF) nr. 1607/92 (3), at den gældende antidumpingtold var blevet absorberet, og ved en ændring af forordning (EØF) nr. 2200/90 indførte den en supplerende told på importen af kinesisk silicium til et beløb svarende til den oprindelige told.

2. Anmodning om en fornyet undersøgelse

(2) Efter offentliggørelsen i februar 1995 af en meddelelse om det forestående ophør (4) af de gældende foranstaltninger modtog Kommissionen en anmodning om en fornyet undersøgelse indgivet af Comité de Liaison des Industries de Ferro-Alliages (CLIFA) på vegne af fire fællesskabsproducenter, som angiveligt tegnede sig for en betydelig del af den samlede produktion i Fællesskabet af den pågældende vare. Anmodningen indeholdt beviser for, at der fandt dumping sted med hensyn til varen med oprindelse i Kina, og at der sandsynligvis ville blive forvoldt væsentlig skade, hvis de eksisterende foranstaltninger udløb. Dette bevis blev anset for tilstrækkeligt til at begrunde iværksættelsen af en fornyet undersøgelse.

(3) Kommissionen offentliggjorde den 27. juli 1995 en meddelelse (5) i De Europæiske Fællesskabers Tidende, (i det følgende benævnt »meddelelsen om en fornyet undersøgelse«) om indledning af en fornyet undersøgelse af forordning (EØF) nr. 2200/90 om import til Fællesskabet af silicium med oprindelse i Kina og iværksatte en undersøgelse i henhold til artikel 11, stk. 2, i forordning (EF) nr. 3283/94 (6), der siden er ophævet og erstattet med forordning (EF) nr. 384/96 (i det følgende benævnt »grundforordningen«). Kommissionen besluttede også på eget initiativ at indlede en fornyet »interimsundersøgelse« i henhold til artikel 11, stk. 3, i grundforordningen.

3. Undersøgelse

(4) Kommissionen underrettede officielt de eksporterende producenter og importører, som den vidste var berørt af sagen, og deres sammenslutninger, repræsentanterne for eksportlandet og de klagende fællesskabsproducenter om indledningen af den fornyede undersøgelse. Interesserede parter fik lejlighed til at tilkendegive deres synspunkter skriftligt og til at anmode om at blive hørt mundtligt inden for den frist, der var fastsat i meddelelsen om en fornyet undersøgelse. Flere importører og to organisationer, som repræsenterede brugerindustrien, tilkendegav deres synspunkter skriftligt. Fællesskabsproducenter og to kinesiske eksportører, som anmodede om at blive hørt, fik lejlighed til at blive hørt.

(5) For at fastlægge, om der fandt dumping sted og forvoldtes skade, sendte Kommissionen spørgeskemaer til alle de parter, som den vidste var berørt af sagen, og modtog besvarelser fra fire klagende fællesskabsproducenter og to importører.

(6) Der blev ikke modtaget besvarelser af spørgeskemaet fra kinesiske producenter af samme vare. En række kinesiske eksportører (handelsselskaber) svarede inden for den frist, der var fastsat i spørgeskemaet.

(7) Kommissionen indhentede og efterprøvede alle oplysninger, som den anså for nødvendige til at fastlægge, om der fandt dumping sted og forvoldtes skade, og aflagde kontrolbesøg hos følgende selskaber:

a) Klagende fællesskabsproducenter

- Vereinigte Aluminium Werke AG, Bonn, Tyskland

- Ferroatlántica SL, Madrid, Spanien

- Péchiney Électrométallurgie, Paris, Frankrig

- Industria Elettrica Indel SpA, Belluno, Italien

b) Producenter i referencelandet

- ELKEM A/S, Oslo/Kristiansand, Norge

- FESIL A/S, Trondheim, Norge.

(8) Dumpingundersøgelsen omfattede perioden fra 1. juli 1994 til 30. juni 1995 (i det følgende benævnt »undersøgelsesperioden«). Skadesundersøgelsen omfattede perioden fra 1992 til udløbet af undersøgelsesperioden.

(9) Alle interesserede parter modtog oplysning om de vigtigste kendsgerninger og betragtninger, på grundlag af hvilke Kommissionen agtede at henstille, at der indførtes endelige foranstaltninger. Disse parter fik også lejlighed til at tilkendegive deres synspunkter om oplysningerne og til igen at blive hørt af Kommissionen, hvis de anmodede om det. Der blev efter omstændighederne taget hensyn til de fremsatte synspunkter.

(10) Da proceduren var meget kompliceret, specielt fordi der måtte fastlægges nøjagtige faktiske oplysninger vedrørende producenter i referencelandet, som ikke var omfattet af undersøgelsen, kunne undersøgelsen ikke afsluttes inden for den frist, der er omhandlet i artikel 11, stk. 5, i grundforordningen.

B. DEN AF UNDERSØGELSEN OMFATTEDE VARE OG SAMME VARE

1. Den af undersøgelsen omfattede vare

(11) Den vare, der er omfattet af undersøgelsen, er silicium, der fremstilles ved reduktion af kvarts med kul i en lysbueovn sammen med forskellige kulstofholdige produkter. Varen afsættes i form af stykker, korn eller pulver i henhold til internationalt godkendte tekniske specifikationer med hensyn til renhed. Ud fra disse specifikationer er det muligt at klassificere silicium i forskellige kvaliteter, bestemt til forskellige endelige brugere, navnlig produktionen af siliconer (»kemikaliekvalitet«), produktionen af primær aluminiumkvalitet og sekundær aluminiumkvalitet. Varens indhold af silicium er under 99,99 vægtprocent. Silicium tariferedes i undersøgelsesperioden under KN-kode 2804 69 00.

Silicium af høj renhed, dvs. med indhold af silicium på 99,99 vægtprocent og derover, som mest anvendes i halvlederindustrien, henhører under en anden KN-kode og er ikke omfattet af denne procedure.

2. Samme vare

(12) De samme internationale tekniske specifikationer gælder både for den importerede vare, der er omhandlet i klagen, og for silicium, der er fremstillet i Fællesskabet. Trods forskelle i renhed og dimensioner mellem den kinesiske vare og den vare, der er fremstillet i Fællesskabet, er deres fysiske egenskaber og anvendelser i vid udstrækning de samme, hvilket også er tilfældet med silicium fremstillet og solgt på hjemmemarkedet i referencelandet (Norge). Den vare, der er fremstillet i Fællesskabet, og den importerede vare er derfor samme vare som omhandlet i artikel 1, stk. 4, i grundforordningen.

C. DUMPING

1. Referenceland

(13) Da Kina er et land uden markedsøkonomi, fastlagde Kommissionen den normale værdi på grundlag af oplysninger indhentet fra producenter i et land med markedsøkonomi (referencelandet) i overensstemmelse med artikel 2, stk. 7, i grundforordningen. I den oprindelige undersøgelse blev den normale værdi fastlagt på grundlag af de priser, der skulle betales i Fællesskabet.

(14) I meddelelsen om en fornyet undersøgelse oplyste Kommissionen, at den påtænkte at anvende Norge som et passende tredjeland med markedsøkonomi til fastlæggelsen af den normale værdi. Dette første valg var baseret på oplysninger indgivet i forbindelse med anmodningen om en fornyet undersøgelse, ifølge hvilke de norske producenter af den pågældende vare var blandt de mest avancerede på verdensmarkedet, både med hensyn til omkostningsstruktur og produktionsteknologi, og således gav mulighed for en rimelig vurdering af den normale værdi for den pågældende vare.

(15) Alle interesserede parter fik lejlighed til at fremsætte bemærkninger til det påtænkte valg. Eksportørerne gjorde indsigelse imod valget. De indgav imidlertid deres bemærkninger efter den frist, der var fastsat i meddelelsen om en fornyet undersøgelse. De foreslog Estland som alternativ, idet de fejlagtigt hævdede, at landet blev anvendt som referenceland i den oprindelige undersøgelse. Der blev imidlertid ikke modtaget beviser for den estiske produktions repræsentativitet. Andre parter anfægtede endog i løbet af den høring, de blev indrømmet, at der overhovedet fandtes en produktion i Estland. Eurostat giver ifølge disse parter kun tallene for omladet eksport med oprindelse i andre lande. Rumænien og Brasilien blev også foreslået som referencelande, men der blev ikke fremlagt beviser for, at et af disse lande ville være bedre egnet som referenceland end Norge.

(16) I løbet af undersøgelsen bekræftede Kommissionen, at Norge er en af de vigtigste og mest effektive siliciumproducenter i verden. Energiomkostningerne er lave i Norge, og dette er af stor vigtighed, da energiomkostningerne udgør en betydelig del af omkostningerne til produktion af silicium. Desuden kan de norske producenter drage fordel af let adgang til råmaterialer og gode eksportbetingelser, fordi fabrikkerne almindeligvis ligger i industrihavne. Endvidere svarer produktionsprocessen i Norge til den, der nu anvendes i Kina, og tilstedeværelsen af to store producenter, som konkurrerer med de importerede varer, sikrer normale markedsvilkår. Endelig solgte de to samarbejdende norske producenter silicium i betydelige mængder på hjemmemarkedet i undersøgelsesperiode, idet der var tale om mere end 5 % af eksporten fra Kina til Fællesskabet.

(17) På baggrund af ovenstående blev det fundet passende og rimeligt at anvende Norge som referenceland til fastlæggelse af den normale værdi for eksporten af varer fra Kina til Fællesskabet.

2. Normal værdi

(18) Med hensyn til fastlæggelsen af den normale værdi fastslog Kommissionen, at mængden af den norske producents salg på hjemmemarkedet til ikke-forbundne kunder af silicium af samme kvalitet som den, der blev eksporteret fra Kina, udgjorde mere end 5 % af salgsmængden af den pågældende vare, der blev eksporteret til Fællesskabet, og blev derfor anset for at være »repræsentativ« som omhandlet i artikel 2, stk. 2, i grundforordningen.

(19) Kommissionen undersøgte i henhold til artikel 2, stk. 4, i grundforordningen, om samme vare var blevet solgt i normal handel på hjemmemarkedet ved at vurdere den del af salget, der var rentabel. Det fremgik af vurderingen, at over 20 % af salgsmængden blev solgt til priser under de gennemsnitlige omkostninger. Den normale værdi blev således fastlagt på grundlag af de vejede gennemsnitlige priser, der faktisk blev betalt for det resterende rentable salg alene, idet dette salg var 10 % større. Den normale værdi blev fastlagt fob, norsk grænse.

3. Eksportpris

(20) Fem selskaber, som eksporterede den pågældende vare fra Kina, indsendte besvarelser af det spørgeskema, som Kommissionen havde udsendt. Alle disse selskaber blev repræsenteret af Det Kinesiske Handelskammer for Import og Eksport af Metaller, Mineraler og Kemikalier. Da besvarelserne var knappe og mangelfulde, var det kun muligt at anvende få oplysninger. Besvarelserne indeholdt især ikke bevis for, at alt salg af den pågældende vare til Fællesskabet var blevet meddelt. Det blev heller ikke omtalt, at nogle af de største importører i Fællesskabet kunne være forbundet med eksportørerne, som part i det statskontrollerede »Minemetals« import- og eksportnetværk. Derfor måtte resultaterne generelt baseres på de foreliggende oplysninger i henhold til artikel 18, stk. 1, i grundforordningen. Det blev undersøgt, om eksportprisen for den pågældende vare i mangel af andre oplysninger kunne baseres på Eurostats importstatistikker. Ved en undersøgelse af pålideligheden af oplysningerne i disse statistikker noterede Kommissionen, at oplysningerne vedrørende KN-kode 2804 69 00 udelukkende omfattede silicium. Desuden var der ifølge de foreliggende oplysninger ikke betydelige variationer i egenskaberne af den siliciumkvalitet, der eksporteredes fra Kina i løbet af undersøgelsesperioden, således at en gennemsnitspris blev anset for at være tilstrækkelig nøjagtig i dette tilfælde.

(21) Det konkluderedes således, at det mest passende grundlag for fastsættelse af eksportprisen var at anvende cif-importværdien i Eurostat for den pågældende KN-kode og tilsvarende statistiske oplysninger for Østrig, Finland og Sverige inden disse landes tiltrædelse af Fællesskabet.

4. Sammenligning

(22) I overensstemmelse med artikel 2, stk. 10, i grundforordningen blev den normale værdi og eksportprisen imidlertid justeret for forskelle i faktorer, som blev påstået og på tilfredsstillende måde påvist at påvirke prisernes sammenlignelighed. Den normale værdi blev justeret for en forskel i handelsled i forhold til det kinesiske eksportsalg, da varerne almindeligvis sælges direkte til de endelige brugere på det norske hjemmemarked. Der blev også foretaget justering for transport- og forsikringsomkostninger, idet de tilsvarende omkostninger blev fastsat på grundlag af oplysninger i de kinesiske eksportørers besvarelse af spørgeskemaet, og eksportprisen blev således udtrykt fob, kinesisk grænse.

5. Dumpingmargen

(23) I overensstemmelse med artikel 2, stk. 11, i grundforordningen blev den vejede normale værdi (fob, norsk grænse) sammenlignet med den vejede gennemsnitlige eksportpris (fob, kinesisk grænse).

(24) Sammenligningen af den normale værdi og eksportprisen som defineret ovenfor viste, at der fandt dumping sted, og at dumpingmargenen var lig med forskellen mellem den normale værdi og eksportprisen til Fællesskabet.

Udtrykt i procent af cif-prisen, frit Fællesskabets grænse var dumpingmargenen 68,1 %.

D. ERHVERVSGRENEN I FÆLLESSKABET

(25) Kommissionen undersøgte, om de fællesskabsproducenter, der støttede anmodningen om en fornyet undersøgelse og samarbejdede i forbindelse med undersøgelsen, tegnede sig for en betydelig del af den samlede produktion i Fællesskabet som omhandlet i artikel 4, stk. 1, i grundforordningen. Det konstateredes, at de fire producenter, som samarbejdede i forbindelse med den fornyede undersøgelse, fremstillede næsten hele den samlede produktion i Fællesskabet. Det konkluderedes derfor, at de fire samarbejdende producenter udgjorde erhvervsgrenen i Fællesskabet som omhandlet i artikel 4, stk. 1, i grundforordningen.

E. SKADE

1. Forbruget på markedet i Fællesskabet

(26) Det synlige forbrug (EU 15) af silicium på markedet i Fællesskabet (baseret på besvarelserne af spørgeskemaet, Eurostat-oplysninger og markedsoplysninger, der var til rådighed for Kommissionen) steg fra ca. 195 000 tons til ca. 256 000 tons, dvs. en stigning på ca. 32 % mellem 1992 og udløbet af undersøgelsesperioden.

2. Dumpingimportens omfang og markedsandel

(27) De kinesiske eksportører havde absorberet den gældende antidumpingtold i 1992 (se betragtning 1). Det er i forbindelse med denne undersøgelse fastslået, at dumpingimporten af silicium med oprindelse i Kina til Fællesskabet målt i tons viste et betydeligt fald efter indførelsen af denne supplerende antidumpingtold (»antiabsorptionstold«) i 1992. Dette blev senere genindvundet med en stigning på 171 % mellem 1993 og 1994 og 13,5 % fra 1994 til udløbet af undersøgelsesperioden. Importen til Fællesskabet af varer med oprindelse i Kina steg således 37 % i mængde mellem 1992 og udløbet af undersøgelsesperioden. Disse resultater modsiger påstanden om, at kinesisk silicium ville blive udelukket fra markedet i Fællesskabet, hvis der indførtes supplerende antidumpingforanstaltninger.

(28) Importens andel af markedet i Fællesskabet, baseret på det synlige forbrug, steg fra 3,7 % i 1992 til 3,8 % i undersøgelsesperioden, dvs. med 3 %.

3. Priserne på dumpingimporten

(29) Som beskrevet i betragtning 20 og 21 måtte Kommissionen på grund af de kinesiske eksportørers knappe og mangelfulde besvarelser af spørgeskemaet fastsætte eksportprisen på grundlag af statistiske tal (Eurostat og østrigske, finske og svenske statistikker). Det fremgik af undersøgelsen, at de kinesiske priser, ufortoldet, steg 12,5 % i 1993 efter den fornyede undersøgelse af foranstaltningerne i 1992. Men fra 1994 til udløbet af undersøgelsesperioden faldt de til næsten samme niveau som i 1992. Fra 1992, det år hvor der blev indført supplerende antidumpingtold, og indtil udløbet af undersøgelsesperioden steg priserne kun 4 %.

(30) Kommissionen sammenlignede også priserne på de kinesiske importvarer med fællesskabsproducenternes priser for at fastslå, om de kinesiske priser var lavere end fællesskabsproducenternes. Til dette formål blev det først fastlagt, hvilken silicium fremstillet i Fællesskabet (standardkvalitet, som anvendes i aluminiumindustrien) der svarede til den importerede kinesiske vare med hensyn til specifikationer og anvendelser. Da de kinesiske importvarer alle er af standardkvalitet, blev prissammenligningen kun foretaget med EF-erhvervsgrenens standardkvalitetsprodukter. Producenternes vejede gennemsnitlige priser ab fabrik i Fællesskabet blev derefter sammenlignet med de vejede gennemsnitlige importpriser for den kinesiske vare, justeret til en pris, fortoldet, netto, ab lager i Fællesskabet i samme handelsled. Til dette formål undersøgtes fire markeder, som repræsenterer de vigtigste markeder (Tyskland, Det Forenede Kongerige, Frankrig og Italien).

(31) På grundlag af ovenstående konstateredes det, at de kinesiske importpriser ikke var lavere end fællesskabsproducenternes priser i undersøgelsesperioden. Men ved en undersøgelse af de faktiske priser ved videresalg til den første uafhængige køber af kinesisk silicium, anvendt af en større ikke forbunden importør, som tegner sig for 11 % af den samlede import fra Kina, og som samarbejdede ved undersøgelsen, konstateredes det, at selskabets priser var ca. 7 % lavere end EF-erhvervssgrenens tilsvarende priser. Det er også vigtigt at bemærke, at der på markedet i Fællesskabet gjaldt en fast antidumpingtold på 396 ECU pr. ton, hvilket var 51 % af cif-prisen. Hvis foranstaltningerne udløb, ville der således forekomme prisunderbud på mindst 30 %.

4. Situationen for EF-erhvervsgrenen

a) Generelt

(32) En række interesserede parter har påpeget, at EF-erhvervsgrenen ikke længere påføres skade, da efterspørgslen efter silicium har ændret sig siden udløbet af undersøgelsesperioden, og der er forsyningsmangel og betydelige prisstigninger.

Det er i henhold til artikel 6, stk. 1, i grundforordningen EF-institutionernes praksis at basere analyserne vedrørende dumping og skade på den situation, der konstateres i undersøgelsesperioden. Det er berettiget at anvende en sådan fremgangsmåde, da de nøjagtige virkninger af udviklingen, som dem, der er nævnt ovenfor, kun kan fastlægges inden for rammerne af en veltilrettelagt undersøgelse, hvor alle interesserede parter kan fremsætte deres synspunkter, og det er muligt at efterprøve og analysere de oplysninger, der er indgivet.

(33) I det foreliggende tilfælde berettiger omskifteligheden på siliciummarkedet Fællesskabets fremgangsmåde, da det ikke er muligt at drage konklusioner vedrørende disse påståede prissvingninger uden undersøgelse.

(34) Kommissionen tog hensyn til følgende økonomiske faktorer for at afgøre, hvordan situationen var for EF-erhvervsgrenen.

b) Produktion

(35) Produktionen i Fællesskabet steg fra ca. 98 000 tons til ca. 122 000 tons mellem 1992 og udløbet af undersøgelsesperioden, en stigning på 24,1 %. Tallet for udbyttet i denne periode viser en nedgang i 1993 (-1,2 %) fulgt af en generel stigning som resultat af gunstige udsigter på verdensmarkedet. To af fællesskabsproducenterne, som deltog i den første undersøgelse, indstillede deres virksomhed i 1992, og en anden omlagde et produktionsanlæg i Spanien i 1993. De andre fællesskabsproducenter opretholdt en stabil produktion eller øgede den lidt.

c) Kapacitet og kapacitetsudnyttelse

(36) EF-erhvervsgrenens produktionskapacitet blev øget 5 % mellem 1992 og udløbet af undersøgelsesperioden. Dette skyldtes hovedsagelig omstruktureringen i Spanien. Desuden blev kapacitetsudnyttelsen af samme grund øget 18 % mellem 1992 og udløbet af undersøgelsesperioden.

d) Lagre

(37) Omskifteligheden på markedet og EF-erhvervsgrenens forventninger til den sandsynlige udvikling på markedet viste sig i lagertendenserne. EF-erhvervsgrenens lager voksede 47 % i perioden fra 1992 til udløbet af undersøgelsesperioden, fra ca. 11 600 tons til ca. 17 000 tons.

e) Salg

(38) EF-erhvervsgrenens salg på markedet i Fællesskabet blev øget fra ca. 80 800 tons i 1992 til ca. 111 200 tons ved udløbet af undersøgelsesperioden, en stigning på 37,6 % i løbet af undersøgelsesperioden.

f) Markedsandel

(39) Stigningen i salget førte til en lettere stigning i markedsandel fra 39,8 % i 1992 til 41,1 % i undersøgelsesperioden.

g) Gennemsnitlige salgspriser og prisudvikling

(40) EF-erhvervsgrenens priser steg 3 % efter indførelsen af supplerende antidumpingtold på importen af varer med oprindelse i Kina. Men mellem 1993 og 1994 faldt de 3 %. EF-erhvervsgrenens priser steg 2 % i den pågældende periode.

h) Rentabilitet

(41) Mellem 1992 og 1993 registrerede EF-erhvervsgrenen således et globalt vejet gennemsnitligt tab på henholdsvis 21,7 % og 22 % på salget af silicium på markedet i Fællesskabet. Omstruktureringen af et anlæg i Spanien og en lettere opadgående tendens i markedspriser bragte ikke EF-erhvervsgrenen ud af den tabsgivende situation i 1993 og 1994. I hele undersøgelsesperioden registrerede EF-erhvervsgrenen et vejet gennemsnitligt tab på 13,4 %.

(42) De vejede gennemsnitlige tab formindskedes 38 % mellem 1992 og udløbet af undersøgelsesperioden. Men ikke desto mindre har Fællesskabets siliciumindustri ikke haft fortjeneste de sidste ti år.

i) Beskæftigelse

(43) Beskæftigelsessituationen forværredes konstant mellem 1992 og 1994 med en nedgang på 7 % i EF-erhvervsgrenens samlede arbejdsstyrke.

5. Konklusion

(44) Efter foranstaltningernes indførelse forbedrede EF-erhvervsgrenen sin stilling vedrørende produktion kapacitetsudnyttelse og salg. Det bør dog noteres, at kapaciteten og markedsandelen stagnerede. EF-erhvervsgrenen var ikke i stand til at øge sine priser til et tilstrækkeligt højt niveau efter indførelsen af disse foranstaltninger, da kineserne fortsatte med at sænke priserne. Efter den store forøgelse af lagrene, nedgangen i beskæftigelsen og akkumuleringen af nye finansielle tab konkluderes det, at EF-erhvervsgrenen fortsat påføres væsentlig skade som omhandlet i artikel 3, stk. 1, i grundforordningen.

F. ÅRSAGSSAMMENHÆNG

(45) Kommissionen undersøgte, om den skade, der forvoldtes EF-erhvervsgrenen, var forårsaget af den kinesiske dumpingimport, eller om andre faktorer havde forårsaget skade eller bidraget dertil.

1. Følgevirkningerne af dumpingimporten

(46) Silicium fremstillet af Fællesskabet og silicium importeret fra Kina konkurrerer direkte med hinanden, især på priserne. Dette forklares ved, at der ikke er betydelige forskelle i kvalitet mellem den importerede vare og den vare, der er fremstillet i Fællesskabet. Den importerede vare tager sigte på de samme kunder, navnlig aluminiumsmelteværkerne.

(47) Da silicium er en råvare, er markedet meget prisfølsomt, og derfor har visse sælgeres lave priser en globalt pristrykkende virkning på markedet. Det fremgår af undersøgelsen, at efter den fornyede undersøgelse af foranstaltningerne i 1992 steg de kinesiske priser, ufortoldet, 12,5 % i 1993. Men fra 1994 til udløbet af undersøgelsen faldt de til omkring 1992-niveauet.

Mellem 1992 (se betragtning 29), det år hvor der indførtes supplerende antidumpingforanstaltninger, og udløbet af undersøgelsesperioden steg disse priser kun 4 %. Så deres niveau havde klart en trykkende virkning på siliciumprisen på markedet i Fællesskabet.

(48) Ved at analysere perioden mellem 1993 og udløbet af undersøgelsesperioden fremgår det, at de kinesiske priser faldt 7 %, samtidig med at markedspriserne i Fællesskabet steg 3 %. Dette viser de kinesiske eksportørers evne til delvis at absorbere virkningerne af de gældende antidumpingforanstaltninger.

(49) EF-erhvervsgrenen prøvede at forhøje priserne i 1993, men måtte følge den kinesiske prispolitik. I 1994 forsøgte erhvervsgrenen så at reducere sine finansielle tab ved at sænke priserne og således forbedre salget.

(50) På grund af pristrykket fra den kinesiske import og trods det øgede forbrug af silicium på markedet i Fællesskabet led EF-erhvervsgrenen fortsat tab eller var kun i stand til at få dækning for produktionsomkostningerne.

(51) De kinesiske eksportører hævdede, at der ikke forvoldtes EF-erhvervsgrenen skade som følge af importen fra Kina, og at der heller ikke var sandsynlighed for, at der ville forekomme skade, fordi erhvervsgrenen havde øget sin produktion af silicium, særlig siden 1992.

(52) Som nævnt tidligere (se betragtning 35) øgede EF-erhvervsgrenen produktionen mellem 1992 og udløbet af undersøgelsesperioden med 24,1 % på et marked med en vækst på 32 % (se betragtning 26). Samtidig øgedes EF-erhvervsgrenens lagre 46,6 % (se betragtning 37). EF-erhvervsgrenen forventede som følge af en gunstig markedssituation at kunne øge salget i overensstemmelse hermed. Men i modsætning hertil var de tvunget til at øge lagrene i stedet for at følge de trykkede priser, der blev dikteret af de kinesiske varer, der fortsat blev importeret til markedet i Fællesskabet til lave priser før antidumpingtold.

(53) Den kinesiske dumpingimport havde således klart en trykkende virkning på markedsprisen i Fællesskabet og påvirkede EF-erhvervsgrenens dårlige finansielle situation.

2. Følgevirkninger af andre faktorer

(54) Der blev importeret silicium til Fællesskabet fra andre siliciumproducerende lande end Kina i perioden fra 1992 til udløbet af undersøgelsesperioden. Markedsandelen for importerede varer fra Norge (beregnet på grundlag af tallene for det synlige forbrug i betragtning 26) blev øget fra 22,1 % i 1992 til 27,7 % ved udløbet af undersøgelsesperioden. Importen af varer med oprindelse i Brasilien faldt i samme periode fra 10,4 % til 7,3 %. Samme situation gjorde sig gældende for de to andre store eksportører af silicium til Fællesskabet, Sydafrika og Australien. Importen af deres varer faldt fra henholdsvis 14,8 % til 9,2 % og fra 4,1 % til 3 %.

(55) De kinesiske eksportører hævdede, at silicium fra Rusland og Ukraine også kunne have forvoldt EF-erhvervsgrenen skade. Kommissionen finder imidlertid, at kvaliteten af silicium fra Rusland og Ukraine ikke kan sammenlignes med silicium fra Kina eller Europa. Den standardkvalitet, der eksporteres af kineserne indeholder 0,5 % jern sammenlignet med et indhold på 0,8-1,0 % for den russiske og den ukrainske vares vedkommende. Disse varer kræver en særlig behandling, inden de kan sammenlignes med varen fra Kina og Europa.

Det blev konstateret, at der i USA ikke anvendes antidumpingforanstaltninger på importen af silicium med oprindelse i Rusland, da disse varer må behandles og renses, inden de anvendes i aluminiumsmelteværkerne.

(56) Kommissionen undersøgte også Eurostats importstatistikker og fastslog, at importen af varer med oprindelse i Rusland og Ukraine ikke er regelmæssig. I 1992 var der ikke nogen import af varer fra Rusland eller Ukraine. Ifølge markedsoplysningerne synes den nuværende produktionskapacitet i de to lande at være begrænset til 100 000 tons pr. år. Det vil derfor være usandsynligt, at der vil komme betydelige mængder fra Rusland og Ukraine.

(57) Det blev endelig fastslået, at Sydafrikas markedsandel blev formindsket som følge af produktionsproblemer, og at Norge øgede sin markedsandel, dog med den højeste cif-pris i Eurostat.

(58) Der blev ikke konstateret andre faktorer, som kunne have negative virkninger for EF-erhvervsgrenen.

3. Konklusion

(59) I betragtning af den lette produktionsproces, en fuldt udviklet, enkel vare, der udbydes via tilsvarende kanaler i Fællesskabet, og markedets gennemsigtighed finder Kommissionen, at den kinesiske lavprispolitik med hensyn til importvarerne havde væsentlige negative virkninger for EF-erhvervsgrenens situation.

Selv om en del importvarer med oprindelse i andre lande kan have bidraget til EF-erhvervsgrenens negative situation, må det konkluderes, at prisstoppet, som skyldtes den kinesiske import, særskilt betragtet klart har påført EF-erhvervsgrenen væsentlig skade.

G. FORTSÆTTELSE AF DUMPING/SKADE

1. Generelt

(60) Eksportørerne hævdede, at det var nødvendigt at analysere markedsudviklingen i hele perioden fra 1998 til udløbet af undersøgelsesperioden for nærværende undersøgelse for at fastslå, om der var sandsynlighed for, at dumpingen og skaden ville fortsætte.

(61) Kommissionen undersøgte i den forbindelse importniveauet i Fællesskabet med 15 medlemsstater over en fireårsperiode, særlig efter indførelsen af supplerende foranstaltninger som følge af absorbering. En sådan periode kan anses for at være tilstrækkelig lang til, at der kan fastlægges tendenser i skadesindikatorer i antidumpingundersøgelser.

2. Den kinesiske stilling på verdensmarkedet

(62) Tidligere erfaringer kombineret med den nuværende situation viser, at den kinesiske industri fortsætter med at eksportere silicium til Fællesskabet til dumpingpriser. I en antidumpingundersøgelse foretaget af den amerikanske administration blev det fastslået, at de kinesiske eksportvarer blev solgt til dumpingpriser, og der blev indført en antidumpingtold på 134 %. Eksporten af kinesiske varer til USA faldt stærkt efter indførelsen af disse foranstaltninger.

(63) Kina er langt den største leverandør af silicium i verden. I 1994 var den kinesiske eksport på næsten 116 000 tons. Hovedparten af denne eksport går til Japan, som købte 83 763 tons eller 72 % af den samlede kinesiske eksport i 1994. Indtil 1993 var der en stærk stigning i Kinas salg til andre asiatiske lande, samtidig med at salget på markedet i USA blev trykket af antidumpingtold, som blev indført i 1991. Salget til Fællesskabet steg igen i 1994, selv om der stadig fandtes en antidumpingtold.

(64) Den kinesiske eksport af silicium til Japan stagnerede i 1993 og 1994 på i alt henholdsvis 86 400 tons og 82 600 tons. Samme situation opstod i Australien. I Sydkorea faldt den kinesiske eksport i samme periode. Ovenstående understreger, at det japanske og andre asitiske markeder er mættede, et resultat, som bekræftes af, at eksportmønstret til Kinas vigtigste kunder, Japan, Sydkorea og Australien, viste en betydelig stigning indtil 1993 og derefter stabilitet.

3. Kinas produktionskapacitet

(65) Eksportørerne hævdede, at mange kinesiske fabrikker er lukket, og at produktionskapaciteten i Kina er reduceret. Desuden skulle et stigende forbrug af silicium på hjemmemarkedet i Kina betyde, at der er mindre mængder til rådighed til eksport. De samme eksportører hævdede, at der forventes en stigning i efterspørgslen i Fællesskabet ved udgangen af dette årti, og at EF-erhvervsgrenen følgelig ikke vil have kapacitet til at levere tilstrækkelige mængder.

(66) Ifølge markedsoplysninger faldt den kinesiske produktion af silicium fra 450 000 tons i 1989 til 250 000 tons i 1994. Så snart foranstaltningerne i Fællesskabet og USA udløber, vil kineserne sandsynligvis omlægge produktionen fra andre legeringer til silicium og igen nå op på de tidligere høje produktionsniveauer, og denne produktion vil kunne eksporteres til Fællesskabet.

4. Sandsynligheden for, at dumpingen vil fortsætte

(67) Med hensyn til dumpingen bør det nævnes, at importen af de pågældende varer med oprindelse i Kina fortsat blev solgt til dumpingpriser i undersøgelsesperioden, på samme niveau som det, der konstateredes ved undersøgelsen i 1992 vedrørende absorption af den oprindelige told. Desuden var priserne på de kinesiske varer ved import til Østrig, Sverige og Finland kort før disse landes tiltrædelse af Fællesskabet også lave og var sandsynligvis dumpingpriser. Det betragtes derfor som højst sandsynligt, at foranstaltningernes bortfald vil medføre, at der fortsat vil finde dumping sted som omhandlet i artikel 11, stk. 2, i grundforordningen.

5. Sandsynligheden for, at skaden vil fortsætte

(68) De kinesiske importvarer blev fortsat solgt til lave priser og trykkede Fællesskabets priser på silicium, også efter indførelsen af supplerende antidumpingtold. De kinesiske importpriser var de laveste på markedet i Fællesskabet i perioden fra 1992 til udløbet af undersøgelsesperioden. Selv med en lille procentdel af forbruget i Fællesskabet havde de stærk indflydelse på den faldende tendens i priserne. Der vil forekomme et prisunderbud på 30 %, hvis foranstaltningerne med et fast beløb på 396 ECU pr. ton får lov til at udløbe.

(69) I betragtning af den enorme produktionskapacitet i Kina og den høje antidumpingtold i USA er det meget sandsynligt, at kineserne vil forsøge at øge deres salg på markedet i Fællesskabet til meget lave priser, hvis foranstaltningerne udløber, hvilket vil føre til en forværring af pristrykket på markedet i Europa og efterfølgende stigende skade for EF-erhvervsgrenen.

Tendensen i importen til Sverige og Finland før og efter disse landes tiltrædelse af Fællesskabet bekræfter sandsynligheden for en sådan udvikling. Mellem juli og december 1994 importerede Sverige 493 tons, i modsætning til perioden januar-juni 1995, hvor der ikke registreredes import fra Kina. Situationen var den samme i Finland, hvor der importeredes 2 097 tons fra Kina i sidste halvår af 1994, og der ikke registreredes import i første halvår af 1995. Det er tydeligt, at mængden af kinesiske importvarer er stærkt påvirket af, om der findes antidumpingforanstaltninger eller ej. Det konkluderes derfor, at EF-erhvervsgrenen i det mindste fortsat vil blive påført skade på samme niveau, hvis den gældende antidumpingtold får lov til at udløbe.

6. Konklusion

(70) På grundlag af ovenstående er det Kommissionens opfattelse, at de kinesiske eksportører vil fortsætte med at eksportere varer til markedet i Fællesskabet til meget lave priser, hvis de gældende antidumpingforanstaltninger udløber. Dette vil fortsat betyde pristryk på markedet i Fællesskabet og påføre EF-erhvervsgrenen yderligere skade.

H. FÆLLESSKABETS INTERESSER

1. Generelt

(71) I henhold til artikel 21, stk. 1, i grundforordningen undersøgte Kommissionen på grundlag af alle forelagte beviser, om det klart kunne konkluderes, at det ikke var i Fællesskabets interesse fortsat at anvende foranstaltninger.

Til dette formål undersøgte Kommissionen virkningerne af de eksisterende foranstaltninger og andre mulige foranstaltninger og følgerne, hvis der ikke træffes foranstaltninger, for alle parter, der er involveret i proceduren.

2. Følgerne for EF-erhvervsgrenen

(72) Formålet med antidumpingforanstaltninger er at afhjælpe illoyal handelspraksis, som har skadelige virkninger for EF-erhvervsgrenen. Dette bør resultere i genetablering af en situation med effektiv konkurrence, hvilket i sig selv er af interesse for alle erhvervsdrivende i Fællesskabet.

(73) Det er inden for rammerne af denne undersøgelse fastslået, at EF-erhvervsgrenen fortsat påføres skade, og at det er højst sandsynligt, at EF-erhvervsgrenens sårbare finansielle situation vil forværres yderligere, hvis der ikke fortsat er antidumpingforanstaltninger til at korrigere virkningerne af dumpingimporten. Således er det i sidste ende hele EF-erhvervsgrenens eksistens, der vil blive bragt i fare. To selskaber, der deltog i den tidligere undersøgelse, eksisterer ikke længere. Det er også Kommissionens opfattelse, at med færre producenter på markedet i Fællesskabet vil konkurrencen måske blive mindre.

(74) På grundlag af de fastlagte oplysninger er det rimeligt at konkludere, at der, hvis foranstaltningerne får lov til at udløbe, vil blive flere fabrikslukninger og tab af arbejdspladser, ud over hvad der allerede har været tilfældet.

(75) Ved undersøgelsen af Fællesskabets interesser i forhold til EF-erhvervsgrenen måtte Kommissionen tage hensyn til den fremtidige udvikling. På grundlag af analyser vedrørende fremtiden for siliciumindustrien i hele verden kan det med rimelighed antages, at anvendelsen af dette produkt vil stige med ca. 5 % om året.

(76) Endvidere viser EF-erhvervsgrenens igangværende omstruktureringsbestræbelser, at den endnu ikke er rede til at give afkald på dette produktionssegment, og derfor er det nødvendigt at gribe ind over for de negative virkninger af dumpingimporten.

3. Virkningerne for brugerne

(77) Ingen individuelle brugere fremlagde dokumenterede oplysninger i løbet af denne undersøgelse. En EF-brugersammenslutning og to nationale brugersammenslutninger indgav oplysninger med anmodning om, at foranstaltningerne blev afsluttet.

(78) En sammenslutning af aluminiumproducenter i Det Forenede Kongerige hævdede, at kvaliteten af silicium importeret fra Kina berettigede en lavere pris end prisen for samme vare med oprindelse i andre lande. Denne påstand blev ikke dokumenteret med beviser. Desuden blev der hverken i forbindelse med den oprindelige undersøgelse eller med denne undersøgelse konstateret en betydelig kvalitetsforskel, som kunne berettige forskellige priser på kinesisk silicium og silicium fra andre lande. Dette krav må afvises.

(79) Samme sammenslutning hævdede også, at den internationale konkurrencesituation for aluminiumvarer, der produceres i Fællesskabet, er blevet ødelagt som følge af antidumpingforanstaltningerne. Det blev imidlertid fastlagt, at silicium, der anvendes til produktionen i Fællesskabet af aluminium til eksport, kan indføres i Fællesskabet uden told i henhold til proceduren for økonomisk passiv forædling. Dette argument blev derfor afvist.

(80) En bruger hævdede, at det strider mod Fællesskabets interesser at fortsætte med antidumpingtold på importen af kinesisk silicium, fordi EF-erhvervsgrenen ikke vil være i stand til at forsyne markedet i Fællesskabet med tilstrækkelige mængder. Det konstateredes, at risikoen for generel forsyningsmangel var meget lav på grund af tilstedeværelsen af andre leverandører fra lande uden for Fællesskabet.

(81) Med hensyn til konkurrencen på markedet i Fællesskabet har brugerindustrierne og andre økonomiske aktører altid draget fordel af, at der fandtes et bredt udvalg af konkurrenter på markedet, idet EF-erhvervsgrenen kun kunne opfylde groft set 50 % af efterspørgslen på markedet i Fællesskabet, også selv om den udnyttede hele sin produktionskapacitet.

Det vil således altid være nødvendigt at importere varer fra tredjelande. Efter indførelsen af antidumpingforanstaltninger vil producenter etableret i Kina være i stand til at øge deres eksport til Fællesskabet til rimelige priser. De eneste antidumpingforanstaltninger, der er gældende for import til Fællesskabet af silicium, er de foranstaltninger, der gælder for importen af varer med oprindelse i Kina og Brasilien.

(82) Virkningen af de gældende foranstaltninger på omkostningsstrukturen i forbindelse med navnlig aluminiumsmelteværkernes produktion blev undersøgt. Denne analyse viste, at produktionen af aluminium 226 og 231, som udgør 50 % af den samlede aluminiumproduktion, kræver et indhold af silicium på mellem 5,5 og 6 vægtprocent. Værdien af silicium anvendt i denne produktion udgør 5,2 % af de samlede omkostninger til fremstilling af aluminium. Virkningen af de eksisterende foranstaltninger er 1,7 % på prisen for en aluminiumlegering, som kun indeholder silicium med oprindelse i Kina. Det er en forholdsvis lille procentdel af de samlede produktionsomkostninger, hvilket fører til den konklusion, at virkningerne for brugerne af de eksisterende antidumpingforanstaltninger fortsat kun vil være meget begrænsede eller slet ikke forekomme.

4. Virkningerne for importørerne

(83) Kun et begrænset antal importører tilkendegav deres synspunkter vedrørende Fællesskabets interesser over for Kommissionen. En af dem samarbejdede ved fastlæggelsen af dumping og skade.

(84) Et selskab i Det Forenede Kongerige, som ikke længere importerer den pågældende vare, forklarede, at de kinesiske eksportørers fob-priser kun er ganske lidt lavere priser.

Det blev yderligere hævdet, at der har været en prisstigning på over 300 £ pr. ton siden indførelsen af foranstaltninger. Det blev også nævnt, at indførelsen af foranstaltninger kun har givet EF-erhvervsgrenen en lille fordel, da de største leverandører til markedet i Fællesskabet er Norge og Sydafrika. De skulle angiveligt have anvendt indførelsen af antidumpingforanstaltninger på den kinesiske import til at dominere det britiske marked.

Det må understreges, at efter indførelsen af de supplerende antidumpingforanstaltninger op til undersøgelsesperioden blev der registreret en vejet gennemsnitlig stigning på kun 9,8 % på al import af silicium til markedet i Fællesskabet. EF-erhvervsgrenen forhøjede desuden sine priser 2 % i samme periode (betragtning 40). Det er allerede konstateret (betragtning 57), at Sydafrikas markedsandel blev formindsket som følge af produktionsproblemer, og at Norge øgede sin markedsandel, men til den højeste cif-pris ifølge Eurostat.

Disse argumenter må afvises.

5. Virkningerne for konkurrencemiljøet

(85) Med hensyn til konkurrencesituationen på markedet i Fællesskabet undersøgte Kommissionen, om de eksisterende foranstaltninger og en fortsættelse af dem kunne påvirke en effektiv konkurrence. Først må det nævnes, at selv efter fem års antidumpingforanstaltninger er der stadig silicium af kinesisk oprindelse til rådighed på markedet i Fællesskabet. Andre eksportører øgede deres tilstedeværelse på det pågældende marked. Kommissionen konkluderede derfor, at det ikke er realistisk at forvente akut forsyningsmangel på markedet for silicium og heller ikke negative virkninger for en effektiv konkurrence.

6. Konklusion vedrørende Fællesskabets interesser

(86) På grundlag af ovenstående kendsgerninger og betragtninger, og specielt efter at have undersøgt de argumenter, der er fremført af EF-erhvervsgrenen, de tilknyttede industrier i Fællesskabet og importørerne af den pågældende vare fastslås det, at det generelt er i Fællesskabets interesse, at antidumpingforanstaltningerne på importen af silicium med oprindelse i Kina ikke får lov til at udløbe.

I. ANTIDUMPINGSFORANSTALTNINGER

1. Afhjælpning af skade

(87) I undersøgelsesperioden blev det fastslået, at udbyttet af salget af den pågældende vare var negativt, fordi EF-erhvervsgrenens salgspriser var lavere end de kontrollerede produktionsomkostninger.

(88) For at opnå et ikke-skadevoldende referenceniveau for eksportpriserne fastlagde Kommissionen først de faktiske produktionsomkostninger for EF-erhvervsgrenen. Med hensyn til en rimelig fortjeneste hævdede en EF-producent, at det var nødvendigt med en fortjeneste på mindst 7,5 % før skat, hvis selskabet skulle forblive konkurrencedygtigt. Kommissionen anvendte en fortjeneste på 6,5 %, en procent som blev anset for at være tilstrækkelig, da der er tale om en fuldt udviklet vare, således at der kun kræves beskedne investeringer i forskning og udvikling og i produktionsudstyr.

(89) Prisen blev fastsat ved sammenlægning af en fortjeneste på 6,5 % og EF-erhvervsgrenens gennemsnitlige produktionsomkostninger, og der blev taget behørigt hensyn til forskelle i handelsled mellem importen og EF-erhvervsgrenens salg.

(90) På dette grundlag blev skadesmargenen fastlagt ved at tage hensyn til de kinesiske cif-priser (Eurostat-data), og den udgjorde 49 % af cif-prisen på den pågældende import. Med den nuværende skadesmargen, som er lavere end den egentlige dumpingmargen, skulle de nuværende foranstaltninger være 376,5 ECU pr. ton i stedet for 396 ECU pr. ton, som er niveauet for de gældende foranstaltninger.

2. Endelig told

(91) I betragtning af konklusionerne vedrørende dumping, skade, årsagssammenhæng, sandsynligheden for, at der fortsat finder dumping sted og forvoldes skade, samt Fællesskabets interesser som beskrevet ovenfor, mener Kommissionen, at det er nødvendigt fortsat at indføre antidumpingforanstaltninger, som kunne genetablere effektive og rimelige konkurrencevilkår på markedet i Fællesskabet for silicium.

(92) Under henvisning til artikel 8 i grundforordningen foreslog de kinesiske handlende et tilsagn, eller at der indførtes en variabel told. Den manglende samarbejdsvilje, som kom til udtryk i de mangelfulde kinesiske besvarelser af spørgeskemaet, tyder på, at et effektivt tilsyn med tilsagnene vil blive bragt i fare. De kinesiske handlendes tidligere adfærd giver ikke anledning til at indføre en passende variabel told.

(93) Ud fra ovenstående og under hensyn til, at foranstaltningerne har været gældende siden 1992 på det nuværende niveau, finder Kommissionen det mere hensigtsmæssigt, at der indføres antidumpingforanstaltninger for importen af silicium med oprindelse i Kina i form af en værditold på 49 %.

(94) Rådet bekræfter ovenstående konklusioner -

UDSTEDT FØLGENDE FORORDNING:

Artikel 1

1. Der indføres en endelig antidumpingtold på importen af silicium med oprindelse i Folkerepublikken Kina og henhørende under KN-kode 2804 69 00.

2. Den endelige antidumpingtold fastsættes til 49 % af prisen, netto, frit Fællesskabets grænse, ufortoldet.

3. Gældende toldbestemmelser finder anvendelse, medmindre andet er angivet.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. december 1997.

På Rådets vegne

M. DELVAUX-STEHRES

Formand

(1) EFT L 56 af 6. 3. 1996, s. 1. Forordningen er ændret ved forordning (EF) nr. 2331/96 af 2. december 1996 (EFT L 317 af 6. 12. 1996, s. 1).

(2) EFT L 198 af 28. 7. 1990, s. 57.

(3) EFT L 170 af 25. 6. 1992, s. 1.

(4) EFT C 35 af 11. 2. 1995, s. 3.

(5) EFT C 193 af 27. 7. 1995, s. 3.

(6) EFT L 349 af 31. 12. 1994, s. 1.